Edward James
Dr Edward William Frank James (* 16. August 1907 z Greywalls, Schottland; † 2. Dezämber 1984 z Sanremo) isch e britische Multimillionäär, Kunstsammler, Dichder, Mezeen und Landschaftskünstler gsi. Er isch en Aahänger und scho früe e Förderer vo dr surrealistische Beweegig gsi und e Fründ vom Salvador Dalí. Er het die surrealistischi Zitschrift Minotaure undersdützt und au Ardikel drfür gschriibe. Er het s Monkton House saniert und im Sinn vom Surrealismus usgstattet. Si Lääbenswärk isch dr surrealistischi Skulptuuregaarte Las Pozas im mexikanische Räägewald, won er vo 1964 bis 1984 het lo baue.

Dr James het as Exzentriker gulte. Vo 1931 bis 1934 isch er mit dr östriichische Schauspiilere Tilly Losch, die spööteri Countess of Carnarvon, verhürootet gsi. D Losch het sich aber von em lo schäide, wil er schwuul sig.

D Brivaatsammlig 
Dr Edward James het en umfangriichi Brivaatsammlig vo modärner Kunst ghaa mit em Schweerpunkt uf em Surrealismus und dr Pittura metafisica. Näbe Arbäite vom Dalí und vom René Magritte het er au Wärk vom Giorgio de Chirico, Leonora Carrington, Paul Delvaux, Max Ernst Alberto Giacometti, Paul Klee, Pablo Picasso, Pavel Tchelitchew ghaa und e baar Gmäld vom Hieronymus Bosch. Zwäi Joor noch em James sim Dood, im Juni 1986, si die mäiste Stück vo siner Sammlig und Monkton House bi Christie’s verstäigeret worde.

Bibliografii (Uswaal)

Schrifte vom Edward James 
 The Bones of my Hand. London 1930, veröffentligt vo dr Oxford University Press 1938
 The Glass Omnibus. London 1934
 Swans Reflecting Elephants, My Early Years. Autobiografii uusegee vom George Melly, Weidenfeld & Nicolson, London 1982, ISBN 0-297-77988-5

Litratuur 
 Margaret Hooks: Surreal Eden: Edward James and Las Pozas. Princeton Architectural Press, New York, 2006, ISBN 1-56898-612-2 (änglisch) 
 Nocola Coleby (Hrsg): A Surreal Life: Edward James, Exhibition Catalogue, Royal Pavilion. Brighton 1998, ISBN 0-85667-493-1 (änglisch)

Weblingg 
 Las Pozas de Xilitla uf Mexiko-Lexikon.de
 West Dean – The Edward James Foundation (änglisch)
 Jungle Gossip: Edward James und Las Pozas (änglisch/spanisch)
 Margaret Hooks: Surreal Eden: Edward James & Las Pozas (änglisch)
 Edward James: Builder of Dreams bi Yahoo! Movies (änglisch)

Mezeen
Literatur uf Änglisch
Literatur (20. Joorhundert)
Autor
Autobiograf
Lyriker
Surrealismus
Ängländer
Maa